
Microsoft Excel bővítményekkel készített térképek összehasonlító elemzése

A számítógépes technika érezhetően egyre nagyobb szerephez jut, napjainkban elengedhetetlen a munkához, tanuláshoz. Sokszor szembesül vele az ember, hogy prezentálnia kell, eredményeket, következtetéseket kell bemutatnia, ilyenkor pedig előnyös lehet kihasználni az adat-vizualizáció nyújtotta lehetőségeket.

Dolgozatomban két térképező bővítmény bemutatását és a készült ábraanyag összehasonlítását tűztem ki célul egy oktatásföldrajzi kutatás keretén belül. Mindkét program téradatokkal dolgozik ráadásul a jól ismert Excel környezetben valósítja meg az elemzési és az interaktív térkép-készítési feladatokat: legyen szó buborékdiagramról, 3D-s oszlopdiagramokról, vagy akár hőtérképről. Egy felvételi adatbázis szolgált a kísérlet alapjául, ami az Eötvös Loránd Tudományegyetem Természettudományi Karára 2007 és 2009 között felvett hallgatók anonimizált adataiból állt. A területi alapú elemzés kimutatta a Budapest –centrikusságot, valamint számos érdekes információval szolgált a képzés elvégzéséhez szükséges átlagos időtartamról és a diplomaszerzés arányának területi különbségeiről.

